Ego Hugo, dux Burgundie, notum facio presentibus et futuris qualiter querela que erat inter canonicos Castellionis et Buronem, filium Willelmi Lobur, de villa que Calmis dicitur, cum appenditiis suis, terminata est. Utraque pars in presentia mea vocata est, et hinc inde allegationibus auditis, predictis canonicis adjudicatum est, quod si decennariam possessionem legitime probare possent, predictam villam cum appenditiis suis libere et absolute in pace possiderent. Sepedictis vero canonicis per omnia paratis facere quod judicatum est, predictus Buro omnino defecit, et idcirco consideravit curia mea super predicta villa et universis appendiciis ejus de cetero in pace canonicos esse dimittendos. Hujus rei testes sunt dominus Bartholomeus de Vannori, Viardus Moroiers et Simon, frater ejus; Boinus, prepositus et Petrus, maior Castellionis. Acta sunt hec anno ab incarnatione Domini M°C°LXXXIII°.